Papersnake/gushiwen huggingface dataset:
偈颂一百四十二首 其四十二
释广闻（宋代）

唯一坚密身，一切尘中现。近见不如远闻，千闻不如一见。

西风一阵来，落叶两三片。
游阳华岩
赵师侠（宋代）

出郭曾无十里赊，任岩迎日号阳华。
云藏奥穾岚光润，信美元郎咏可家。
和徐季功舒蕲道中二十首
王之道（宋代）

春云漠漠雨纤纤，花柳丛边见酒帘。
心为惜春无处著，可堪啼鸟更般添。
丘君双荐前尹古田三年有遗爱邑人以为可继阳
刘克庄（宋代）

五言徽外弹声古，一点眉间喜色浓。
去莠莆田成沃壤，种花寒地亦春风。
民怀惠爱祠乡祀，上奋英明即墨封。
不比寻常折杨柳，君侯髦士我衰翁。
骑吹曲辞九首 其六 受降山
耶律铸（宋代）

望风降附祈为地，披露精诚示所天。若非上将龙旂下，会是中军虎帐前。
发潭州
杜甫（唐代）

夜醉长沙酒，晓行湘水春。
岸花飞送客，樯燕语留人。
贾傅才未有，褚公书绝伦。
名高前后事，回首一伤神。
赋得云近蓬莱
区大相（明代）

蓬苑与天通，祥云杳霭封。杂花开绛阙，接叶映霞峰。

日袅仙衣丽，风飘御盖重。惟应常五色，朝暮自从龙。
送玉峰琳长老得戒还清泉 其一
觉澄（明代）

来游江国早相招，一到荒山正寂寥。得戒已闻天竺雨，洗心曾见浙江潮。

云开晓日回兰棹，莺啭春风上柳条。欲问清泉何处是，毗卢高阁倚层霄。
催租
米芾（宋代）

一司日日下赈济，一司旦旦催租税。单状请出且抄纳，百姓眼中聊一视。

白头县令受薄禄，不敢鞭笞怒上帝。救民无术告朝廷，监庙东归早相乞。
出北关再以前韵作寄 其二
程俱（宋代）

平生清梦游香炉，云岩荦确衢山粗。不应近舍武林秀，僧宝况多沧海珠。

胜游屡约不成往，白雨连日翻平湖。公如二疏方不辱，我亦三吴甘脱粟。

会当乘雪叩公门，正恐鸣驺还入谷。
妾薄命
常理（唐代）

十五玉童色，双蛾青弯弯。鸟衔樱桃花，此时刺绣闲。

娇小恣所樱，误人金指环。艳花句引落，灭烛屏风关。

妾怕愁中画，君偷薄里还。初谓来心平若案，

谁知别意险如山。乍啼罗袖娇遮面，不忍看君莫惜颜。
朱舜卿归自别墅
宋祁（宋代）

逍遥初服偃郊扉，学舍经旬望贡綦。
庾信移谈思讲树，周颙回驾避低枝。
摛华更喜联新唱，散秩犹烦莹旧疑。
欲序三都先自媿，士安风痹素清羸。
次吕居仁见寄韵
张元干（宋代）

老去犹为客，谁人念退居。
相望千里路，赖有数行书。
白晒犹堪寄，乌牛政忆渠。
何时闻枉驾，竹里唤行厨。
武林晤钱松南
朱琰（清代）

《文选》烂，秀才半，前人之言岂河汉。后来文士卑六朝，輘嬴轹刘追陶姚。

那知高论起风雅，徒使落笔空枝条。华实自相因，根植可抒藻。

巍巍《文选》台，屹立不易倒。东坡解事薄小儿，恐亦耳食未深讨。

读书种子得义门，河源本会寻昆仑。剬经缉史有余力，乃复来闯曹刘藩。

目中一字不轻放，欲使临文绝影响。从兹论辨始见真，譬若片言折堂上。

吟才今日传湘灵，夜照太乙然藜青。十年好古有元本，肯夸明月遗秋萤。
梦井
元稹（唐代）

梦上高高原，原上有深井。登高意枯渴，愿见深泉冷。

裴回绕井意，自照泉中影。沉浮落井瓶，井上无悬绠。

念此瓶欲沉，荒忙为求请。遍入原上村，村空犬仍猛。

还来绕井哭，哭声通复哽。哽噎梦忽惊，觉来房舍静。

灯焰碧胧胧，泪光疑冏冏。钟声夜方半，坐卧心难整。

忽忆咸阳原，荒田万馀顷。土厚圹亦深，埋魂在深埂。

埂深安可越，魂通有时逞。今宵泉下人，化作瓶相憬。

感此涕汍澜，汍澜涕沾领。所伤觉梦间，便觉死生境。

岂无同穴期，生期谅绵永。又恐前后魂，安能两知省。

寻环意无极，坐见天将昞.吟此梦井诗，春朝好光景。
忆西湖
高翥（宋代）

西湖春二月，结客少年游。
骏马黄金勒，长身紫绮裘。
爱花论担买，嗜酒满船浮。
两载缘何事，台州又越州。
神光参达磨赞
释智遇（宋代）

石禅寒到骨，松雪照清眸。
此道如山重，难将一臂酬。
句
王随（宋代）

月白风清残夜影，辱悲荣喜几人心。
张用宜丹房十咏 其八 丹灶
徐庸（明代）

炼就芙蓉丹，满灶春如海。我欲到君家，分来驻颜彩。
再寄云门运禅师
颜复（宋代）

云门山巅樱叶青，云门山脚阴溪鸣。山翁毁服惧世荣，大心圆静无能名。

松间一饭养槁形，石壁几见秋苔生，爱山不免搜其情。

缀拾短阕成长行，施子传来奇可惊。爽阔空谷天外声，高风摆荡疑茎英。
盐城阻冰雪赠陈德美三首 其三
陈造（宋代）

雪意知呈瑞，还欺客鬓星。悲欢随处异，艰阻向来经。

梦境翩蝴蝶，宗盟近脊令。盘餐更谭麈，足用慰漂零。
送胡推官赴无锡丞
郭祥正（宋代）

爱山不离山，君来访山间。山间只欠水，听君语潺潺。

滋我山色秀，洗我尘心烦。如何遽言别，鸾骖欲翩翻。

试才得佳邑，割鸡鸣刀镮。双亲尚未老，伯氏趋朝班。

蓝田玉一双，浮出濡须湾。天作王者瑞，宁独名乡关。

自怜困已甚，风流邈难攀。新诗倘可寄，秋雁无空还。
鄂渚送友
武元衡（唐代）

云帆淼淼巴陵渡，烟树苍苍故郢城。

江上梅花无数落，送君南浦不胜情。
诗一首
徐似道（宋代）

植杞必植梓，艺兰仍艺荪。
过庭遗训在，凿楹故书存。
和昙颖师四明十题·丹山洞
梅尧臣（宋代）

山无凤皇飞，洞有仙人迹。
蝙蝠大如鸦，莓苔遍上屐。
自惭无道骨，安问缘云客。
和路朝奉新居 其十二
徐积（宋代）

路家巷口是何渠，半似城中半野居。已退白仙常按曲，未归陆俊谩传书。

雪消墙外逢挑菜，日暖门前见捕鱼。更有花閒行处乐，旧时歌舞愿随车。
去春达善分碧桃移植篆畦今春已作蕊达善前有见过之约偶立花下口占寄之 其二
舒岳祥（宋代）

前年花在玉堂日，偶和成编竞出奇。今日篆畦同寂寞，碧桃无语我无诗。
桐川儒学杂咏十七首 其十七 龙尾冈
周瑛（明代）

忆昔侍金銮，顾瞻龙尾道。今日登高冈，彷佛梦中到。
莫京甫知事有台掾之辟赋诗识别二首
王珪（宋代）

烈士思酬国士知，云霄羽翼政相期。
人言雅望台中妙，我识壮相天下奇。
自是英才为世用，由来了事笑儿癡。
回头说向虞罗辈，鹄举鸾鶱可得羁。
赠别郑判官
李白（唐代）

窜逐勿复哀，惭君问寒灰。浮云本无意，吹落章华台。

远别泪空尽，长愁心已摧。二年吟泽畔，憔悴几时回。
放猿
曾麻几（唐代）

孤猿锁槛岁年深，放出城南百丈林。

绿水任从联臂饮，青山不用断肠吟。
腊日出猎二首 其一
韩琦（宋代）

笳鼓拥貔貅，韩陵山下头。人心忘岱岳，鹰眼快离娄。

兔逸兹穷虏，孤歼即贵酋。乡民谁会我，衣锦乐畋游。
谢张师道广文见过二首
方回（元代）

爽气横空阔，清谈绝辈流。
嘶骢能枉顾，漫刺肯轻投。
敢谓官无冷，其如学更优。
荣途未须捷，恐隔旧交游。
和陶与殷晋安别韵送陈顺之赴官
吴芾（宋代）

子往治畿邑，趣装亦良勤。
惠然来过我，话别更情亲。
顾我老且病，已与死为邻。
独思陪胜侣，倍觉惜清晨。
忍唱阳关彻，与子从此分。
愿子且少驻，醉我瓮头春。
子虽未宦达，意气已凌云。
今去天尺五，腾上岂无因。
要无求速化，切莫虑长贫。
抱才能自重，何患不如人。
贺新郎·苏子秋七月
佚名（宋代）

苏子秋七月。向凉宵、扁舟与客，共游赤壁。清吹徐来波不动，举酒诵诗属客。白露与、水光相接。万顷茫茫风浩浩，飘飘乎、遗世而独立。棹兰桨，沂空阔。正襟危坐而言曰。客知夫、天地之间，久长无物。惟有清风与明月，万古用之不竭。寓耳目、为声为色。客笑欣然重酌酒，忽盘肴既尽杯狼籍。□□□，东方白。
吴儿
汪元量（宋代）

玉貌儿童泪盈把，辫发垂肩行酒斝。
将军又去打苏州，出门指使教牵马。
导引·皇家多庆
佚名（宋代）

皇家多庆，亲寿与天长。德业播辉光。焜煌宝册来清禁，玉篆映金相。庭闱尊奉会明昌。佳气溢康庄。洪禧申辑名增衍，亿载颂无疆。
自责二首 其二
朱淑真（宋代）

闷无消遣只看诗，又见诗中话别离。添得情怀转萧索，如知伶俐不如痴。
孟子·心官则思
陈普（宋代）

心严内主役群形，百体钦承顺令行。
若失所思随欲动，反为形役自纷争。
送丁太初赴永嘉学正十八韵
萨都剌（元代）

国学崇儒代，人材绝妙年。风云千里骏，日月九重天。

翰苑司抡选，中书属次铨。光荣毛义檄，奋发祖生鞭。

学广儒官制，书传子弟员。宦情依冷掾，官舍拥寒毡。

筮仕无踰此，如君更颖然。永嘉今永郡，多艺夙多贤。

咨访兼留意，英髦孰接肩。旧家疑寂寞，遗业想流传。

会看声华盛，应知德业全。高情何特达，朦目共周旋。

春著花间屐，秋乘柳下船。篇章微点染，山水自清妍。

荐豆登霜柚，充厨载海鲜。洞箫吹月下，玉树立风前。

已作鱼龙变，何嫌雨露偏。群公争荐进，拭目著腾骞。
行香退过南湖主人未起
项安世（宋代）

梦里敲门报五更，雨中行轿到天明。
若为得似张公子，卧听穿林打叶声。
晚步南溪弄水
杨万里（宋代）

吾庐在南溪，溪北北山半。
山空谁肯邻，影静鹤为伴。
万松当篱落，千岩上几案。
花草岂厌多，不多亦堪翫。
一丘万事足，半点无外羡。
如何濯双缨，独欠泉一眼。
晚晴漫野步，偶到溪侧畔。
颇怪清浅流，雪後劣如线。
相将二三子，一笑出奇观。
琼砂杂瑶砾，掇拾作微堰。
锵然便淙琤，清若奏琴阮。
当流立孤石，灩澦忽童丱。
不寒势何怒，惟激声故远。
从今日日来，愁肺要湔浣。
儿童俾勿坏，鸥鹭好看管。
宿归宗寺
王十朋（宋代）

好山无数不知名，路入禅林气更清。岩石有时开镜面，溪流入夜作鸾声。

临池墨客馀风韵，拭眼高僧避宠荣。安得清风生两腋，紫霄峰顶望寰瀛。
槠树
舒岳祥（宋代）

凌轹风霜四十围，白猿不上最高枝。
明堂未构村何用，抛掷玄珠满地皮。
九日途中有感一首
王阮（宋代）

九日登高是故常，只今何事负年芳。
紫萸俗佩凭谁系，黄菊无年只自香。
开拓愁边须酒阵，包罗风景入诗囊。
遥庆亲老持杯夜，肴核横陈画烛光。
夜宿沙涡
赵蕃（宋代）

橹折故难进，牵殊深足虞。百艰甘薄命，共济赖同途。

聚落强名地，并吞总是湖。遥遥闻吠犬，更问酒家酤。
次王玠投赠韵三首
刘克庄（宋代）

平生拙计类愚公，处处撑篙遡逆风。
身已呻吟行泽畔，谁令剥啄到山中。
历官蚁穴一场梦，闷事鸡窠百岁翁。
颇恨暮年持酒戒，不能领客访无功。
松风亭
赵良生（宋代）

七树怀郑薰，千尺羡晋峤。
弘景招不来，俯仰但长啸。
书国清寺清晓上人壁
刘弇（宋代）

老师八十大僧生，头插吴龟见寿徵。斸开云根作活计，隐约百尺飞觚棱。
访山叟留题
李中（五代）

策杖寻幽客，相携入竹扃。野云生晚砌，病鹤立秋庭。

茶美睡心爽，琴清尘虑醒。轮蹄应少到，门巷草青青。
暇日与陈楚材游四天王寺见五支文殊画像于庑
何耕（宋代）

陈侯招我古寺行，破椽老瓦烦支撑。
丹青巨壁置庑下，大士五支彯华缨。
旁风上雨尘土集，意象落莫无光晶。
近前谛视乃名笔，妙处不减本与琼。
惜哉此地非所托，走卒嘈杂儿童轻。
西邻塔庙颇雄伟，弥天老惠新主盟。
撞钟击鼓饭千指，分坐岂无三尺楹。
何人堪作不请友，参谋行解俱圆明。
从容试以语二士，曰此甚易非难成。
便从游戏出三昧，各借一臂相扶擎。
腾空似赴远公约，散花如入维摩城。
都人改观香火肃，雨泪膜拜争投诚。
主人更在好看客，永为道伴终生平。
莫言有我不须你，留取眉毛遮眼睛。
晚发咸阳，寄同院遗补
李嘉祐（唐代）

征战初休草又衰，咸阳晚眺泪堪垂。去路全无千里客，

秋田不见五陵儿。秦家故事随流水，汉代高坟对石碑。

回首青山独不语，羡君谈笑万年枝。
久旱雨霁丘仲阏过访饮人境庐仲阏有诗兼慨近事依韵和之 其二
黄遵宪（清代）

蒹葭秋老卧江湖，有客敲门梦乍苏。海外瀛谈劳炙輠，电中天笑诧投壶。

自循短发羞吹帽，相对新亭喜雨珠。太白孤云高两角，不知曾溍汉旌无？
和吴少尹醉亭原韵
陈以豫（清代）

莼鲈乡味忆秋风，君约归期与我同。壮岁未能成事业，依人自信不英雄。

苦游梁苑为羁客，愿向江村作钓翁。迢递故山数千里，那堪回首夕阳中。
诗
仲长统（两汉）

春云为马，秋风为驷。按之不迟，劳之不疾。
最高楼·暮春
薛昂夫（元代）

花信紧，二十四番愁。风雨五更头。侵阶苔藓宜罗袜，逗衣梅润试香篝。绿窗闲，人梦觉，鸟声幽。
按银筝、学弄相思调。写幽情、恨杀知音少。向何处，说风流。一丝杨柳千丝恨，三分春色二分休。落花中，流水里，两悠悠。
东墙橘将熟催以长句
周紫芝（宋代）

木奴袅袅半垂墙，故恼幽人苦未忙。雨细不妨无赖绿，帘疏时与可怜香。

谁将磊落黄金颗，为赋甘酸白雪囊。只有天公真解事，便须先借满林霜。
久雨之馀隔窗闻雪简书院诸丈 其一
李曾伯（宋代）

雨覆云翻越月馀，苦疑滕六欠工夫。倏敲窗竹清成玉，细剪檐花碎作珠。

已喜新冬三白有，不愁嗣岁二红无。地炉纸帐杯行了，呼起诗翁为撚须。
禽言十咏·婆饼焦
姚勉（宋代）

趁晴割麦收云黄，熬炉新熟饼饵香。
阿婆炙饼半焦赤，阿妇骂饵嗔不食。
山禽戏语婆勿嗔，有饼可焦犹食新。
西家割迟麦烂死，妇姑对泣空酸辛。
老松
孙鲂（唐代）

郁郁复苍苍，秋风韵更长。空心应有□，老叶不知霜。

子落生深涧，阴清背夕阳。如逢东岱雨，犹得覆秦王。
春日独居感怀
苏泂（宋代）

昔我金陵归，感此芳岁阑。
入门见儿女，愧色盖愁颜。
从人窃馀沥，俯育良已难。
居者瓶盎空，行者衣裳单。
岂无一杯酒，持慰汝荒寒。
所知不相待，各去为苍山。
我生转无聊，终日自闭关。
门前春风来，草树向斓斑。
舟车载游冶，类聚极相欢。
而我怀所知，所得心未安。
晨兴亦扶杖，十步九思还。
言瞻山头石，安得如汝顽。
重阳过济水
陈洪谟（明代）

一苇萧然夕照间，浅流还苦路行艰。几番风雨重阳节，数点人家柳树湾。

野菊有香频寄目，杯樽无酒也开颜。馀情待续登高赋，已愧才疏力更悭。
禅人并化主写真求赞
释正觉（宋代）

身老而衰，根钝且迟。
霁冷河阔，天空斗垂。
圆明三只目，受用两茎眉。
尘刹大千纵横而妙触，三尺丈六笑语而相随。
寄东宫官
许月卿（宋代）

瀛洲有诏翊储宫，妙选欢传有古风。
鹤禁共看周八士，狐裘记取国三公。
年华春早鸡声里，博望秋严霜氯中。
入侍缉熙传圣学，四书隽永事何穷。
句
李孚（宋代）

宫柳不知兴废事，春来还是绿纤纤。
恭和御制雨中至喀喇河屯元韵
良诚（清代）

滦阳仙馆驻霓旌，雨浥轻尘不记程。官树两行环左右，塞山半里判阴晴。

樵声断续微风动，村舍参差夕照横。襟袖霏霏自流爽，皇仁泽物与时行。
刘寺
郑会（宋代）

绍兴妃子寺，步步白云深。
丛冢荒难认，寒泉清到今。
山高松有子，石老树无心。
寺主疎相见，如闻亦解吟。
酬苗员外仲夏归郊居遇雨见寄
卢纶（唐代）

雷响风仍急，人归鸟亦还。乱云方至水，骤雨已喧山。

田鼠依林上，池鱼戏草间。因兹屏埃雾，一咏一开颜。
不寐
黄中（宋代）

多病眠常早，移灯近卧床。
重翻经验本，那有断情方。
树响秋先到，窗虚月正凉。
寂寥愁不寐，更漏以何长。
和新市杂咏
赵希逢（宋代）

醉来援笔壁飞鸦，他日还能罩碧纱。
却喜樽前低笑道，长安何处没闲花。
闻敬美使秦中要取道太和一晤 其一
王世贞（明代）

怀中白璧月同圆，纵入秦庭莫浪传。可怪人间无合处，郧江虹色已经年。
丑奴儿（次师能韵）

舒亶（宋代）

一池秋水疏星动，寒影横斜。满坐风花。红烛纷纷透绛纱。

江湖坐诞扁舟里，到处如家。且尽流霞。莫管年来两鬓华。
观小妓娟娟舞剑作
钱良择（清代）

蛾眉有英雄，晚妆脂粉薄。短鬓白衣裳，窄袖锦缠缚。

背人紧湘裙，端捧莲花锷。请为当筵舞，佐此良宵乐。

取笔渍砚池，授客使分捉。舞急各蘸洒，客漫应曰诺。

小立寂无言，左右度展拓。微卓蛮靴尖，撒手忽然作。

初如双玉龙，盘空斗拿攫。渐如曳匹练，旋绕纷交错。

须臾不见人，一片寒光烁。直上惊猿腾，横来轻燕掠。

胆落迂儒愁，倾心壮士怍。羸童缩而遁，奸人战欲疟。

墨洒密雨丛，笔败砚池涸。罢舞视其身，点墨不能著。

嫣然泥人怀，腰肢瘦如削。
忆天彭牡丹之盛有感
陆游（宋代）

常记彭州送牡丹，祥云径尺照金盘。
岂知身老农桑野，一朵妖红梦里看。
琉璃河
许及之（宋代）

黄河九曲固难穷，六里琉璃未长雄。眼底坳堂君勿诧，使华来自水晶宫。
晚宿
刘子翚（宋代）

石濑分流小，霜林间树红。
暮桥横隐约，寒锻响丁东。
尹明府吴越两山亭
徐贲（元代）

长江接海门，一水限吴越。两山郁相对，峰峦各罗列。

劲势争吐吞，蒸岚互出没。尹君好游观，结亭山水窟。

阑干出层巅，细路萦百折。崩石络垂萝，老树着栖鹘。

平生登临兴，尽为山水发。不知尝瞻人，此地几征伐。

至今两山云，来往似奔突。嗟余客江海，所历多奇绝。

何当上斯亭，长歌吊遗烈。
次韵答余宗周侍御余时按治辽东 其一
罗钦顺（明代）

骢马辽阳路，霜清草树稀。直知临事勇，端慰远人依。

过客传新藁，行年损昔非。夜堂孤酌处，南极正腾辉。
春晴过江氏园三章 其一
姚燮（清代）

俗屏忘事撄，境寂适朋聚。在瞩无遁姿，以我悦心与。

怯莺馀宿风，媚鹤得晨煦。群葩如献情，含态各妍吐。

每出一象奇，动留半回伫。暂犹嫌绮芬，静挹自幽古。

蓄有邱樊思，藉兹略倾吐。爱惜不忍离，清谭日忘午。
何瞻圣博士兖新年八十口号奉和三首 其二
程俱（宋代）

漆书行复开藏壁，金版方思得钓璜。何似悬车无一事，逍遥尘表寿而康。
沉虞卿秘监招游西湖
杨万里（宋代）

苏公堤远柳生烟，和靖园深竹映关。
船入芰荷香处去，人从云水国中还。
似寒如暖清和在，欲雨翻晴顷刻间。
能为蓬莱老僊伯，一杯痛快吸湖山。
句
吴光（宋代）

农祥待白未雪，春榜争魁欲放梅。
颂古一百二十一首
释宗杲（宋代）

杀人须是杀人汉，当下一刀成两段。
头臂夼亏剑刃锋。何似秦时{左车右度}轹鑽。
丛苇
张蠙（唐代）

丛丛寒水边，曾折打鱼船。忽与亭台近，翻嫌岛屿偏。

花明无月夜，声急正秋天。遥忆巴陵渡，残阳一望烟。
客夜霜寒
郑刚中（宋代）

晓寒欺客入疏窗，梦破江南一夜霜。可但山林小摇落，树头无叶可飞黄。
次韵答胡中丞 其二
李一宁（明代）

坐拥貔貅百万兵，一时毡毳避威名。勤劳总为西人讨，吐握常悬北阙情。

望入云霄孤鹗杳，春回草色四郊明。平生亦抱先忧志，感激高风欲请缨。
留别杨慈湖之鹅湖
沈焕（宋代）

任地从天景孰真，何须向北定三辰。
天涯未遇蜃楼市，仙峤偏多采药人。
分手传资每歧路，知心讲道更情亲。
离亭信宿梅花驿，只恐霏霏雨雪频。
水调歌头·两岁是六帙
李曾伯（宋代）

两岁是六帙，万里客他州。一眉新月西挂，又报桂花秋。想见吴新稚子，已办秫田数顷，更种橘千头。堪笑新亭酒，空效楚人囚。饭甘粗，衣任恶，卧从湫。世缘道眼看破，闻早问先畴。这服清凉散子，多在病坊弗悟，美疢甚时瘳。膏秣归盘去，无乐亦无忧。
芭蕉
乔湜（清代）

绿云当窗翻，清音满廊庑。风雨送秋寒，中心不言苦。
咏史上·王允
陈普（宋代）

事成一让一矜功，一吉分明对一凶。
青琐门前招不去，相期犹不负林宗。
折红梅
郑文焯（清代）

记西楼筝雁，曾迎素手，珠槃花乱。甚东风、不管世情，红罗映雪乱绽。

吹香枕畔。凉玉浸、宫黄妆浅。那回睡里、谁斗轻盈，奈鸾帕重题，泪粉相间。

华年美眷。说仙处无双，画图传看。殷勤把、一枝问讯，江南板桥红遍。

安排鸳桨，寻梦度、五湖春远。怎便付与、雨洗烟梳，待流霞双举，见花须劝。
有感
吕兆麒（清代）

沈醉西风有底愁，冰轮重见月如钩。炉藏桂烬香犹爇，镫灺兰如焰未收。

可忆婿乡骑竹马，难从童阜问金牛。输他意绪澄于水，静夜吟诗独倚楼。
送严宗诚还金陵
史鉴（明代）

相逢俱在客，相送各还家。
聚散犹萍水，登临总物华。
鸟啼新霁晓，风折未开花。
明日丹阳道，轻雷殷去车。
水调歌头
陈敷（宋代）

明月双溪上，胜景号金华。当年此夕，多少鸾凤杂云霞。共拥飘此倦伯，来作人间英杰，王谢旧名家。纶綍妙文采，帷幄富忠嘉。

圣天子，形梦寐。眷尤加。麒麟烟上早晚，丹陛听宣麻。鼎袖无穷勋业，岁岁薰风日永，萱秀北堂花。潋滟绮筵酒，寿算等胡沙。
中元节日登舟赴官巴西兄侄偕亲友追送三十里
程公许（宋代）

随牒倦尘土，归梦长纷纭。
及归岁阻饥，负米良艰勤。
细摹食粥帖，长歌送穷文。
忽棒毛生檄，往撷鲁宫芹。
元方与犹子，念我当离群。
折柬期诸彦，褰裳集江濆。
追送三十里，酒炙罗缤纷。
夜航语达旦，掺袂俄夕曛。
汀芦黯囘首，风萍怅轻分。
时危事远役，所遇无一欣。
元戎调新律，笑谈静边氛。
容我坐无氈，峨冠诵皇坟。
彩兰勤加餐，伐木友多闻。
诸君志姱修，未可恬耕耘。
努力崇令猷，时来皆青云。
荆南签判向和卿用予六言见惠次韵奉酬四首
黄庭坚（宋代）

觅句真成小技，知音定须绝弦。
景公有马千驷，伯夷垂名万年。
洗耳泉
李孙宸（明代）

我闻唐虞代，乃有巢与由。逃荣若避垢，洗耳谢九州。

罗山多飞若，鸣玉漱清幽。岩石俨异搆，眷言隐士邱。

坐听尘嚣尽，岂必濯其流。我来景高风，咫尺不可求。

因思咏沧浪，清浊各自酬。
和灵岩虎丘感事二首 其一
谢应芳（元代）

娃宫无复有楼台，佛刹而今亦草莱。衲子尽随飞锡去，将军曾草驻兵来。

青山衔日犹前度，沧海扬尘复几回。霜落吴天香径冷，断猿啼月不胜哀。
和徐季功舒蕲道中二十首
王之道（宋代）

草满池塘水满川，雨余溪溜正溅溅。
黄梅恰在山多处，披雾时看一握天。
结课
宋祁（宋代）

结课天官启，悲秋骑省孙。
峥嵘遒岁签，肮脏别都门。
饯盖纷寒野，征樯拂晓暾。
县斋丰醉秫，无厌数持樽。
郊行 其三
潘牥（宋代）

拟欲寻诗取次行，东风放出十分晴。花时酒旆家家有，蚕月缫车处处鸣。

乍可腰镰从父老，何能手板事公卿。他年若述逸民传，万一中问有姓名。
寓居岳麓，谢进士沈彬再访
齐己（唐代）

去岁来寻我，留题在藓痕。又因风雪夜，重宿古松门。

玉有疑休泣，诗无主且言。明朝此相送，披褐入桃源。
太和初靖恭里感事
许浑（唐代）

清湘吊屈原，垂泪撷蘋蘩。谤起乘轩鹤，机沉在槛猿。

乾坤三事贵，华夏一夫冤。宁有唐虞世，心知不为言。
拟古宫词
苏祐（明代）

水殿凉生独不眠，风来忽谩凤笙传。
寻常明月娟娟夜，似向今宵分外圆。
盆花
盛枫（清代）

木性本条达，山翁乃多事。三春截附枝，屈作回蟠势。

蜿蜒蛟龙形，扶疏岩壑意。小萼试嫣红，清阴播苍翠。

携出白云来，朱门特珍异。售之以兼金，闲庭巧位置。

叠石增磊砢，铺苔蔚鳞次。嘉招来上客，宴赏共嬉戏。

讵知荄干薄，未久倏憔悴。始信矫揉力，托根非其地。

供人耳目玩，终惭栋梁器。芸生各因依，长养视所寄。

赋质谅亦齐，岂乏干霄志。遭逢既错误，培覆从其类。

试看千寻松，直干无柔媚。
偈颂一百一十七首 其六
释绍昙（宋代）

杓柄短长，锅儿大小，家丑无端花擘了。狼籍不小，惭惶不少。

藏主师兄，平跋则个。
送李秘校南归
王安石（宋代）

四十青衫更旅人，悠悠饥马傍沙尘。
久留上国言空当，却走南州食转贫。
自作诗书能见志，应知时命不关身。
江湖胜事从今数，肯但悲歌寂寞滨。
蝶恋花
吕胜己（宋代）

墙角栽梅分两下。夹竹穿松，巧傍柴门亚。不似西湖明月夜。展开一片江南画。

老子寻芳心已罢。为爱孤高，结约如莲社。清静界中观物化。憧憧门外驰车马。
拟寒山拾得二十首
王安石（宋代）

利瞠汝刀山，浊爱汝灰河。
汝痴分别心，即汝琰魔罗。
圆成但一性，一切法依他。
遍了一切法，不如且头陀。
鸡鸣埭
杨备（宋代）

辇出城时鸡未鸣，春罗蝉翼赭袍轻。
蒙尘猎骑奔如电，到此闻鸡第一声。
将至天台马上口占
吕颐浩（唐代）

东归顿觉马蹄轻，伫望天台景色新。遥想故园芳草盛，一番桃李又烘春。
沈山
姚鹏（宋代）

地偏少来客，山青多似春。聊凭杖履力，得与云霞亲。

惟有月留我，更无尘污人。沈公不复见，清风啸松声。
恭和御制赏花钓鱼
郑獬（宋代）

辇路鲜云五色开，一声清跸下天来。
水光翠绕九重殿，花气醲天万寿杯。
绣幕烟深红匼匝，文竿风引绿徘徊。
蓬山绝景无人到，诏许群仙尽日陪。
渔父词
方岳（宋代）

晚晴铺网占鸥沙，各自分鱼就酒家。
洞品醉眠船正暖，碧桃流出两三花。
和王乐道读进士试卷
王安石（宋代）

文章始隋唐，进取归一律。安知鸿都事，竟用程人物。

变今嗟未能，于己空自咄。流波亦已漫，高论常见屈。

故令俶傥士，往往弃堙郁。皋陶叙九德，固有知人术。

圣世欲尔为，徐观异人出。
李舍人见过
梅尧臣（宋代）

春泥无处所，穷巷少人行。
忽枉青丝骑，曾非白面生。
笑言聊与适，鸡黍未尝烹。
莫叹余贫甚，吾侪业本清。
偈颂一百三十六首
释惟一（宋代）

今朝解制，且作么生。
从前约束，一概放行。
万里秋天飞一鹗，东西南北任纵横。
水龙吟 和章质夫韵
曹亮武（清代）

梁间双燕呢喃，翩然争逐飞花坠。朱颜应惜，又随春减，暗添愁思。

斗草偏慵，熏香都堕，镜奁长闭。任韶光妍媚，浑如中酒，欹珊枕，眠难起。

听罢三声杜宇，倩谁将、断魂重缀。屈指今番，回头往事，越教心碎。

翠幕低垂，悄无人影，沈沈似水。拌灯昏月落，安排绡帕，揾凄凉泪。
水仙 其二
吕本中（宋代）

破腊迎春开未迟，十分香是苦寒时。小瓶尚恐无佳对，更乞江梅三四枝。
长相思·长相思
郭奎（元代）

长相思，小山下。
蘼芜秋深没行路，王孙年年归不去。
江南木落路色寒，鸿雁沧波连日暮。
我思昔兮金佩环，美人座上花如颜。
紫芝丛桂纷两间，下有流水清潺湲。
吹笙鼓瑟心长闲，别来岁久鬓发斑。
青云猿鹤不可以企及，魂飞梦往愁乡关。
长相思，何时还？
呈董相
郭昂（宋代）

砥柱东南海一方，春雷隐隐震豺狼。彩旗猎日开晴雪，画戟森香照晓霜。

西土山河如虎踞，南淮风景入鹰杨。棣华满眼春光好，尽带钧天雨露香。
回舟石壁书感
邵棠（宋代）

熏风入佩舞翩翩，不到林泉二十年。
钟歇恐惊岩豹隐，水流不动石牛眠。
野桥风月诗愁里，客路光阴归鬓边。
长笑一声烟雨暝，书堂唤起贯休禅。
送徐兄封川之行
刘宰（宋代）

别时触目是愁端，适喜君怀宇宙宽。
千里事人犹见喜，寄声别驾好相看。
偈颂一百三十三首 其九十一
释法薰（宋代）

雪峰辊毬，禾山打鼓。要觅旨归，月不破五。
崔仲岳鹤舟
刘摰（宋代）

绿髯满颔光且修，紫石双眼寒铓浮。茫然襟韵自轩豁，见于声貌非懦柔。

昔随群众退礼部，归来便作沧浪游。笑买渔艇出巧思，饰以丹白名鹤舟。

长须赤脚分相与，鲈鱼美酒他何求。高吟清风洞庭晚，一笛明月吴江秋。

白云无心伴疏散，丹经有诀穷秘幽。志非谤国慕处士，性欲避俗追浮丘。

不山不渊隐无迹，时时飞棹来皇州。保康桥前舣清梦，峨冠烂醉都城楼。

胸中有物齐出处，天下无方随去留。太平取士有阶陛，几人年少能公侯。

公侯未有君所乐，一时外物为赘疣。束之簪绅岂其性，轧以利害仍相矛。

媕婀稻粱效鸡骛，驰逐膻秽争蚍蜉。相逢感慨慕黄鹄，嗟我方以斗禄囚。

贱官绶蓝谁不尔，应书随俗卑可羞。鹤舟之乐慎勿弃，劝君起者非良谋。
得蔡深源信
章甫（宋代）

左右图书一小轩，闭门谢客蔡深源。
别来三岁喜无恙，老去百怀谁与言。
神鱼不肯贪香铒，天马难令驾短辕。
苦忆当年常款曲，茆檐软语负朝暄。
奉谢龙山使君
马廷鸾（宋代）

四美持来野老家，灯前儿女自讙哗。
匙抄天上神仙饭，瓶插人间富贵花。
剡雪尚堪书茧纸，吴霜聊欲寄乌纱。
今朝新雨无人迹，莫向门前机个夸。
十二月二十七日雪寒奉旨赐宴史局
张翥（元代）

圣主恩荣六赐筵，玉音躬听相臣宣。史裁东观何殊汉，人在瀛洲总是仙。

御酒如春浮浩荡，宫花与雪斗婵娟。微生此日沾休泽，祇望丹宸祝万年。
幽居夏日
陆游（宋代）

内史兰亭晚卜邻，永和风月凛如新。
功名不入闲人梦，诗酒犹如老子身。
檐浅时时闻霣箨，池清一一见潜鳞。
正令未逐飞仙去，要是巢居太古民。
夜半池上作
陆游（宋代）

夜永空斋睡不成，起扶藤杖傍池行。
露浓双鹊移枝宿，风急孤池堕草明。
断续更筹传古戍，纵横河汉接高城。
寒泉未漱神先爽，静听铜瓶汲井声。
书扇寄王天锡乃兄天则
陆深（明代）

梅花岁岁凭君折，折尽梅花第几枝。树杪暮云看去远，江湖游鲤到来迟。

诗今点窜成千首，路已经过熟九疑。坐对惠连谈往事，夜来应梦草生池。
金虎白龙诗 其二
张果（唐代）

姹女初生醉似泥，千朝暗室不东西。虔心日夜勤调火，莫遣灵丹气不齐。
潇湘八景 其一 山市晴岚
释德洪（宋代）

朝霞散绮仗天容，无际山岚分外浓。风土萧条人迹静，林蹊花木自鲜秾。
春日田园杂兴
翁合老（元代）

韶华到处入冥搜，郭外人家事更幽。土脉正融催觳觫，林阴微合听钩辀。

谁家酒熟社公醉，明日桑空蚕妾愁。祇恐春工忙里度，又吟风雨满城秋。
送广东潘帅移镇湖南十口号
曾丰（宋代）

晋盗奔秦代勿追，碧油幢下昼阴移。
虎符不下军民去，闲杀摧锋老健儿。
柳梢青（题钱得闲四时图画）
吴文英（宋代）

翠嶂围屏。留连迅景，花外油亭。澹色烟昏，浓光清晓，一幅闲情。

辋川落日渔罾。写不尽、人间四并。亭上秋声，莺笼春语，难入丹青。
痛矣吟
邵雍（宋代）

痛矣时难得，悲哉道未传。
今年年已尽，明日是明年。
楼上
胡星阿（清代）

楼上银河冻不流，后房圆帐鹔鹴裘。红栏碧树寒相倚，露索烟鹴语未休。

枫峡晓云神女去，芝田残月魏王游。金蟾睡稳桑枝暗，花雾空成一夜愁。
次晚洲
杜甫（唐代）

参错云石稠，坡陀风涛壮。晚洲适知名，秀色固异状。

棹经垂猿把，身在度鸟上。摆浪散帙妨，危沙折花当。

羁离暂愉悦，羸老反惆怅。中原未解兵，吾得终疏放。
家池雨中二首 其二
晁补之（宋代）

不作太白梦日边，还同乐天赋池上。池上今年有荷叶，细雨游鱼噞轻浪。

教儿读易不应举，幽人一爻吾得尚。此池便可当长江，欲榜茅斋来荡漾。
次韵金乡宰韩宗恕寺丞见赠三首
晁补之（宋代）

乘涛无意犯星躔，好在琴尊且乐全。
彭泽孤吟成小隐，苏门双啸剧登仙。
平时主父言多困，晚节扬雄学始传。
鲍叔可能知管子，劳君相许寄忘年。
登九华楼
高翥（宋代）

高阁临江可契心，兴来时得一登临。
山云蒲树重重合，野水汀蒲日日深。
鸦背夕阳供晚哺，蝉迎凉吹试秋吟。
倚阑尽见诸峰出，如对风流李翰林。
七夕戏效西昆体
刘跂（宋代）

终年情脉脉，此夕夜迟迟。玉宇秋来阔，珠帘夜后宜。

仙娥月为姊，海实树生儿。露共云车下，风将鹊扇移。

鲛盘空有泪，椽笔未成诗。借取挥戈便，金釭更百枝。
初夏日幽庄
卢照邻（唐代）

闻有高踪客，耿介坐幽庄。
林壑人事少，风烟鸟路长。
瀑水含秋气，垂藤引夏凉。
苗深全覆陇，荷上半侵塘。
钓渚青凫没，村田白鹭翔。
知君振奇藻，还嗣海隅芳。
蓦山溪·岁寒辽邈
佚名（宋代）

岁寒辽邈，望断江南信。墙外一枝斜，对兰堂、绮罗隐映。水清月淡，疑是寿阳妆，烟浪急，小桥横，点点疏清影。天姿潇洒，不减瑶台韵。占断玉楼春，被松筠、笑他孤冷。幽人何在，无处觅馀寒，疏雨过，泪痕深，枉了衷肠恨。
戏嘲史寰
王维（唐代）

清风细雨湿梅花，骤马先过碧玉家。

正值楚王宫里至，门前初下七香车。
闻蜀中大水寄阆中诸弟
刘攽（宋代）

蜀岭参天近，巴江向海迂。百城同暗谷，独鸟视前途。

六月蒸云同，长风骤雨俱。漏天畴得补，深峡不时输。

回首蛇蛟斗，伤心虎豹呼。剑关愁断栈，天汉逼乘桴。

臂饮通殊俗，巢居自一隅。遗黎待螺蚌，小邑断樵苏。

绝域飞黄鹄，仙人用只凫。清秋已收潦，问尔丽泥涂。
再用元韵呈熊伯通
孔平仲（宋代）

一望膺门眼已明，欣然倒屣辱公迎。林泉真作仙人宅，杖屦容参长者行。

道论风生挥玉麈，渴心尘积饮金茎。匆匆短棹依城去，连日西斋梦寐清。
诏授同州刺史病不赴任因咏所怀
白居易（唐代）

同州慵不去，此意复谁知。
诚爱俸钱厚，其如身力衰。
可怜病判俸，何似醉吟诗？
劳逸悬相远，行藏决不疑。
徒烦人劝谏，只合自寻思。
白发来无限，青山去有期。
野心惟怕闹，家口莫愁饥。
卖却新昌宅，聊充送老资。
念奴娇·兰枯蕙死
佚名（宋代）

兰枯蕙死，向竹斋深处，谁传消息。霜雪丛中浑似个，缥缈吴人标格。绛萼微深，琼苞不露，自与尘凡隔。黄昏遥见，一枝烟淡笼白。曾记雾阁云窗，轻飞香篆，佳句应难得。道韫能文，终未胜、潇洒风流姿质。待到春来，满城桃李，相并无颜色。殷勤祝付，画楼休品长笛。
竹冈
刘敞（宋代）

层冈南面起，仰见檀栾姿。诘曲成幽洞，因堪象武夷。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其二
戴炳（宋代）

绿萝翳翳结高林，烟吐霞吞一径深。半夜松凉鹤先睡，满山明月自横琴。
醉蓬莱·望秋高梨岭
佚名（宋代）

望秋高梨岭，星下莆阳，庆生贤哲。问瑞蓂留两荚。小试宏才，暂哲雕邑，布阳春仁泽。庭有驯禽，村无吠犬，稻黄连陌。最是邦人，合掌顶戴，萱草年华，蟠桃春色。却笑仙翁，觅丹砂金诀。德满人间，诏来天上，看寿名俱得。岁岁霞觞，凤凰池畔，贺生辰节。
题青云馆
杜牧（唐代）

虬蟠千仞剧羊肠，天府由来百二强。四皓有芝轻汉祖，

张仪无地与怀王。云连帐影萝阴合，枕绕泉声客梦凉。

深处会容高尚者，水苗三顷百株桑。
度大庾岭
吕定（宋代）

凿破鸿濛一窍通，至今传说九龄功。天垂瘴雨蛮烟外，路入炎龄火树中。

万里关河瞻北极，两行旌旆过南雄。鹧鸪声里端阳近，榕树青青荔子红。
游定林院
岑象求（宋代）

野阔莲宫迥，楼台半倚山。地联巴峡近，门对濮溪湾。

柏径松烟湿，石房雨藓斑。白云邀客住，明月伴僧閒。

经梵喧哗外，香灯杳霭间。胜游成邂逅，危搆喜跻攀。

世路诚何极，尘心久欲还。輶车正催发，缓步出重关。
读渊明诗
杨万里（宋代）

少年喜读书，晚悔昔草草。
迨今得书味，又恨身巳老。
渊明非生面，稚刿识巳早。
极知人更贤，未契诗独好。
尘中谈久睽，暇处目偶到。
故交了无改，乃似未见宝。
貌同觉神异，旧翫出新妙。
琱空那有痕，灭迹不须扫。
腹胂八珍初，天巧万象表。
向来心独苦，肤见欲幽讨。
寄谢颖滨翁，何谓淡且槁。
木兰花慢 塔江寺怀龚碧琴
何振岱（清代）

向层楼一望，但无际，夜迷濛。正银汉斜倾，怒潮初落，天换秋容。

愁侬。四更倦影，伴浮屠，孤耸对寒空。故把离愁唤起，带声飞过霜鸿。

微红。漏火深松，如有客，隐灯篷。只幽思无着，云随高下，水隔西东。

栏干，可怜倚遍，恨吟魂、曾不肯来同。偏是怀人不见，半钩月吐前峰。
偶成
汪士铎（清代）

蓝缕牛衣亦可人，莫孤石火百年身。缘无骏马方求骨，岂有灵年不辟尘。

博望仙槎通斗极，公孙高阁逼星辰。龙门壶口寻常路，齿冷人间最要津。
游雪窦杖锡七首·隐潭
陈著（宋代）

何神擎破陇头岩，尽束溪流下碧潭。
潭底有龙能变化，好将霖雨活东南。
次韵春日即事六首
洪皓（宋代）

远访夭桃映面红，俯临寒食困和风。
幽燕在昔多佳丽，应有留题外户中。
昆山听杨生曲有赠
潘之恒（明代）

板桥南岸柳如丝，柳下谁家将叛儿。
《白苎》尚能调魏谱，红叛原是按梁词。
雨添山翠通城染，潮没堤痕去路疑。
年少近来无此曲，旧游零落使人悲。
次韵李智渊暮行湖上
郭印（宋代）

晚凉曳杖寻幽绝，怪树相逢如磬折。
萦纡小径浑路迷，突兀高磬补林阙。
袭人暗递竹间风，延客长明波底月。
游鱼适性频往来，归鸟呼雏弄清越。
避炎终夕见天真，脱巾露顶脚不袜。
春事
姜特立（宋代）

春事动勾芒，閒行嗅嫩芳。
人无前日兴，花有旧时香。
题安可久山水之间
张以宁（明代）

安子可久何清修，读书淮海之东头。淮山娟娟桂枝碧，淮水苍苍瓜蔓流。

云开翡翠耀初日，月出玻璃涵素秋。作亭名以山水间，浩荡逸兴生沧洲。

松巅有时见放鹤，苇畔亦或听拿舟。一翁二季乐复乐，万事区区何所求。

我闻伯牙去已久，人间琴意常悠悠。安子安子尔家古瀛洲，列仙冠盖此中游。

山连归墟北斗近，水到碣石青天浮。侧聆海上有灵槎，子能乘之问牵牛。

我家溪上更清绝，瑶草长尽何淹留。亦欲翛然税凡鞅，相从羽人戏丹丘。
赠公学
陈献章（明代）

春城风雨湿诗囊，瘦马朝驰抵路旁。世事偶逢车载鬼，书生真有铁为肠。

清风明月终还我，守义怀仁不负郎。行止非人乃天定，孟轲何必罪臧仓。
沁园春 题石头记
汪淑娟（清代）

何处红楼，几日西风，娇颜悴零。悔轻轻罗帕，打伊呆雁，些些诗悔，教熟笼鹦。

不及芙蓉，儿女坟上，犹受怡红一哭情。堪伤处，是绛珠有泪，顽石无灵。

秋窗风雨凄清。问絮果兰因是怎生。算潇湘一梦，了完公案，袈裟半袭，救了神瑛。

只怪桃花，和它柳絮，恁把凭空谶作成。痴儿女，被聪明两字，断送伊行。
棋 其一
戴翼（宋代）

休将斤斧向般挥，杀处谁知有活机。我且双关聊自固，君无一眼漫相围。

只能暗里龟头缩，怎识伊边虎口危。莫向人前誇己会，降旗几度送君归。
春日写怀
释行海（宋代）

三十余年吴楚客，如今方觉负初心。
凌霄神骏怀支遁，高屐貂裘怪惠琳。
洛浦春光花满树，渭川风景竹成林。
归来不用鸣长铗，时复一吟梁甫吟。
和平叔 其二
李正民（宋代）

红日新添一线催，竹炉纸阁聚寒灰。雨滋长亩才抽麦，雪渍南枝欲放梅。

岁月峥嵘嗟老矣，弟兄漂泊思悠哉。扁舟过我消离恨，肯使云帆取次回。
王中父哀词（并叙）
苏轼（宋代）

仁宗朝以制策登科者十五人，轼忝冒时，尚有富彦国、张安道、钱子飞、吴长文、夏公酉、陈令举、钱醇老、王中父并轼与家弟辙，九人存焉。
其后十有五年，哭中父于密州，作诗吊之，则子飞、长文、令举殁矣。
又八年，轼自黄州量移汝海，与中父之子沇之相遇于京口，相持而泣，则十五人者独三人存耳，盖安道及轼与家弟而已，呜呼悲夫。
乃复次前韵，以遗沇之，时沇之亦以罪谪，家于钱塘云。
生刍不独比前人，束藁端能废谢鲲。
子达想无身后念，吾衰不复梦中论。
已知毅豹为均死，未识荆凡定孰存。
堪笑东坡痴钝老，区区犹记刻舟痕。
仙人词 其一
刘基（明代）

玉府仙人冰雪姿，生来即遣侍瑶池。五云隔断尘凡路，说著人间总不知。
南乡子（和黄侍郎畴若见贻生日韵）
魏了翁（宋代）

万里载浮名。忆昔从容下帝京。冉冉七年如昨梦，分明。赢得存存夜气清。

谁使滥专城。有罪当诛尚薄刑。细数当时同省士，皆卿。落落韵阳独九龄。
汴京纪事二十首·其一
刘子翚（宋代）

帝城王气杂妖氛，胡虏何知屡易君。
犹有太平遗老在，时时洒泪向南云。
洞仙歌　　梅花
吴伟业（清代）

梅花独自，倚东风低说。那一枝枝向谁折。更高处、偏寒玉手徘枝，知有赠、惹我梅心如结。

晚来怜素影，影亦怜人，偏是今宵共明月。正传柑时候，薄袖轻衫，蝉鬓动、腰肢清切。

但屈指、年来携手处，又不道梅花，像人离别。
虞美人·本意，为寿平题画
夏孙桐（清代）

楚腰一捻春魂重。何处愁根种。愤王坟畔日如薰。为问东风眉靥为谁颦。

嫣红茜绿纷无数。蜂蝶频猜妒。玉颜不肯怨东君。认取遗钿堕珥一般春。
竹扇诗
许询（魏晋）

良工眇芳林，妙思触物骋。篾疑秋蝉翼，团取望舒景。
和曾舜卿少府
孙应时（宋代）

心情老懒漫为官，世路羊肠步步难。
存我天真师栎社，从渠官达梦板安。
书眠竹簟风吹理，夜钓羊裘雪洒乾。
归去元龙湖海士，白鸥盟在不应寒。
唐丈命玉涧僧画金华三洞为图障寿母玉涧有诗
金履祥（宋代）

金华高哉几千丈，翠壁重峦不可上。
上下飞潛灵液通，朝暮烟可姿万状。
我闻玄女蟠金鼎，至今遗粒犹可饷。
又闻仙姑驾银鹿，至今瑶田印层嶂。
金华本是东南奇，未数剑门天下壮。
有时笙箫响青可，犹疑幢节迎仙仗。
自古长生端有术，飘飖群仙尚无恙。
只今洞天双龙飞，何处华表声清喨。
谁将此山真面目，尽收奇伟归图障。
居然冈阜北堂前，未须屣履勤敖放。
杨都统家小青衣
程诰（明代）

自按梨园谱，谁传乐府词。
见人羞不语，含笑转身时。
军事将蒇余归有日矣诗以志喜 其四
赵翼（清代）

本为游山附羽翰，久留军府最无端。肯从殷铁还干禄，翻似刘绵尚恋官。

万斛楼船兵渡海，两甄浮鼓将登坛。天教倦客归朝速，一战先闻定百蛮。
颍川二绝
陈东（宋代）

我来颍川何所见，青青古柏古城傍。
知是荀陈手亲植，令人不觉泪行行。
萧洒桐庐郡十绝 其二
范仲淹（宋代）

萧洒桐庐郡，开轩即解颜。劳生一何幸，日日面青山。
四月十七日作花间集韦端己词云：四月十七，正是去年今日别君时 其一
王彦泓（明代）

记得西川韦相词，去年今日事堪思。人间刻骨难忘处，最是佯羞忍泪时。
赠泗守宋子坚
郭祥正（宋代）

忆昔始相遇，谏院吴侯家。君颜清且少，皓雪敷琼花。

把酒听高谈，正气横镆铘。倏别二十载，各在天一涯。

君去登朝闺，我方浮海槎。进退自殊辙，音尘空雁驾。

朅来淮上守，政声被幽遐。填德在风俗，馀春散禾麻。

斤斤梁栋材，葱苍蛰龙蛇。匠石未回首，电雹无倾斜。

而我造宾榻，逢鬓吹尘沙。欢言问往事，念此岁月赊。

开馆使休息，投文误矜誇。伯乐虽一顾，惭非真渥洼。

功名业已晚，世路今仍差。独既醒不容，混迹良可嗟。

清江秀山水，白酒浮月华。深犁熟粳稻，浅钓多鱼虾。

长为避俗翁，不落猛虎牙。愿言虽未谐，行矣君及瓜。
呈南堂静禅师
莫将（宋代）

从来姿韵爱风流，几笑时人向外求。
万别千差无觅处，得来元在鼻尖头。
过仙都徐氏山居 其一
李邦献（宋代）

道出仙都下，溪深草木闲。阴晴老农事，丰稔此心关。

谁削千寻石，云藏万叠山。王程元有限，那得更跻攀。
如梦令（次韵吴郎子信残春）
汪卓（宋代）

几点弄晴微雨。翳日薄云来去。断送一番春，满径杨花飞絮。无语。无语。还是旧时院宇。
赠张咏
傅霖（宋代）

忍把浮名卖却闲，门前流水对青山。
青山不语人无事，门外风花任往还。
次韵公实兄途中
李若水（宋代）

断云横碧暗平野，落照曳红明远村。
回首半天云破处，一眉新月报黄昏。
驻跸金陵以方物寄献两宫
玄烨（清代）

深宫违定省，经月恋晨昏。率土方为养，苍生共戴尊。

题书千里重，托物寸心存。遣使旌门外，踟蹰望九阍。
开井
葛天民（宋代）

小圃新穿土，中藏一丈空。
山腰泉脉透，进口树阴蒙。
浇药先资用，煎茶已见功。
甘凉羞自荐，汲许四邻同。
蒙斋习庵皆有诗在慈云阁沈端宪又有记文刻石
陈著（宋代）

景照堂中憩佛骚，阑干凭处接云高。
赋诗时会苦吟甫，破约难留嗜酒陶。
池雪
释居简（宋代）

填得中心合，铺成四面齐。宝奁方剪玉，璧范直裁圭。

水镜难呵雾，冰田不点泥。霜蟾都隔断，弗许透灵犀。
鹿鸣小集奉饯赴省诸公
曹彦约（宋代）

便从场屋了经纶，看取朝家诏选抡。
天赋忠良须努力，人生温饱岂荣身。
鼎来时事方忧国，到底儒冠不误人。
青紫拾来馀事耳，直应尊主庇斯民。
如梦令·门在垂杨阴里
晁冲之（宋代）

门在垂杨阴里。楼枕曲江春水。一阵牡丹风，香压满园花气。沈醉。沈醉。不记绿窗先睡。
得舍弟消息
杜甫（唐代）

乱后谁归得，他乡胜故乡。直为心厄苦，久念与存亡。

汝书犹在壁，汝妾已辞房。旧犬知愁恨，垂头傍我床。
如此江山 衡州语晤余梅村，作此奉赠，即送粤行
周祖同（清代）

廿年情事浑如梦，征鸿历历能语。岳倚襟边，洲迎阁外，分手数语烟树。

语逢最苦，只赢得飘零青衫尘土。清怨分明，玉筝弹到十三柱。

萧萧丝鬓千缕，向西风落叶，语感羁旅。断墨题词，残缣作画，莫写销魂南浦。

罗浮翠羽，料此去寻春，未应迟暮。只恐今宵，断魂愁听雨。
琐窗寒 销寒第三集，寒蟹
袁绶（清代）

岁晚村荒，日斜潮落，冻开湖嘴。芦根吐沫，又听爬沙声细。

爱双螯、霜浓更肥，横行那识渔人计。任筠筐罩住，寒蒲缚好，卖来城市。

还忆。瓶花底。记解甲吹香，酒边亲递。秋光过了，又被酿成秋意。

便无肠、离情未谙，稻粱也合思故里。负频年、独数尖团，盼到看灯里。
即事 其一
朱同（明代）

菊自离披蝶自愁，道人无事懒悲秋。多情昨夜三更雨，洗出青山著屋头。
奉母避地苍梧送屈泰士游楚
岑徵（明代）

佗城悲角动离愁，壹郁谁分去国忧。千里买山将母隐，十年磨剑赠君游。

洞庭叶下湘山晓，漓水烟空桂树秋。同是天涯哀郢客，不堪回首望长楸。
栽花二阕 其二
韩琦（宋代）

百品名花手种来，复寻嘉艳及时栽。主人便去心无恨，从向东风自在开。
秋朝览镜
薛稷（唐代）

客心惊落木，夜坐听秋风。朝日看容鬓，生涯在镜中。
水龙吟 人日寻梅吴小城有怀关陇旧游
郑文焯（清代）

故宫何处斜阳，只今一片销魂土。苍黄望断，虚岩灵气，乱云寒土。

对此茫茫，何曾西子，能倾一顾。但水漂花出，无人见也，回阑绕空怀古。

别有伤心高处，折梅枝、怨春无主。陇头人在，定悲摇落，驿尘犹阻。

报答东风，待催羌笛，关山飞度。甚西江，旧月夜深，还过为予清苦。
西江月·凤舞汉阳月丽
陈德武（宋代）

凤舞汉阳月丽，龙吟汉水波飞。行云何事驻天涯。横玉危阑四倚。问岳阳三度後，看尘世几番棋。鹤群何处未归来。冷落吴头楚尾。
两峰堂
韩淲（宋代）

两峰堂上两峰寒，不许他人俗眼看。我觉秋晴林路稳，步回幽处叶声乾。
颂古三十八首
释从瑾（宋代）

无魔无我已降魔，添得时人眼里花。
今日镆铘无用处，也知贼不打贫家。
送长寿黄主簿
卫博（宋代）

黄郎千人黄，凛凛霜松姿。
邺侯三万卷，载复无遗辞。
十年居太三，辛勤厌朝虀。
词场事雄俊，傲睨深丛罴。
再拜天子前，袍笏光陆离。
朅来皖水滨，乐哉同襟期。
顾我蓬之心，友娅惭非宜。
朝来摆征衫，怅望当分携。
君家闽海陬，去作楚郢归。
大哉天宇间，会合固有时。
丈夫志八表，曲士守一涯。
锦衣行未暮，鸾桂先高枝。
清润照冰玉，唱和共埙篪。
行行得所诣，何必事町畦。
寒江清无波，爱影摇窗扉。
衮衮江上山，万象供品题。
还登古石城，往和白雪诗。
傥因西飞鸿，寄我长相思。
谢李舍人题额
邓肃（宋代）

寸草春未报，秋风树不停。
三年真忽尔，过隙白驹奔。
庐坟吾岂敢，北堂有老人。
作庵居释子，佛事勤朝昏。
太史怜此意，高额揭显亲。
梁间垂玉箸，壁上霭飞云。
顾我何为者，传家空一经。
栖迟已三十，寒灯尚短檠。
此辕将适楚，捩手或翻羹。
那能为亲显，只可充添丁。
但念我先人，白首困飘零。
射策不逢赏，青衫脱王庭。
今焉逢太史，发挥身后名。
坐令九泉下，冷骨复生春。
显扬政在此，松楸万世荣。
作诗敢论报，欲为肌上铭。
梁彭州与客登卧龙山送酒二尊 其二
王十朋（宋代）

天禄归来杨子云，酒随后乘为论文。云安曲米瓶双玉，聊助诗人作小醺。
次韵刘景文登郑王台见思五首
黄庭坚（宋代）

系匏两相忆，极目十余城。
积潦干斗极，山河皆夜明。
白璧按剑起，朱弦流水声。
乖逢四时尔，木石了无情。
石井偶书中同来者
陈文蔚（宋代）

为君半日留，得与诸贤集。
人生贵远游，何苦自维絷。
好鸟鸣更幽，远山青欲湿。
时有午边风，吹从木阴入。
失调名
左誉（宋代）

楼上黄昏杏花寒，斜月小阑干。一双燕子，两行征雁，画角声残。
绮窗人在东风里，洒泪对春闲。也应似旧，盈盈秋水，淡淡春山。
西江月·南苑垂鞭路冷
晏几道（宋代）

南苑垂鞭路冷，
西楼把袂人稀。
庭花犹有鬓边枝，
且插残红自醉。
画幕凉催燕去，
香屏晓放云归。
依前青枕梦回时，
试问闲愁有几。
迁鸡栅歌
陆游（宋代）

乌鸡买来逾岁年，庭中赤帻何昂然。
吾孙初生畏晨唱，家人共议欲汝捐。
鸟穷必啄奴岂惮，鸡卖将烹吾所怜。
贵人贱畜虽古训，物理宁不思两全。
旧栖况亦苦沮洳，新栅幸可图守坚。
东园稍去房奥远，挟雌将雏从此迁。
竹箪朝暮有余粒，瓦缶亦自盛清泉。
喈喈风雨守汝职，腷膊勿恤惊吾眠。
上方銛老求宿芦诗宿芦盖所寓室名以其似渔舟
陆游（宋代）

一曲亭前水接天，放翁短棹弄风烟。
宿芦纵有江湖趣，犹是人间赝钓船。
孺子亭
宗必经（宋代）

连天大厦莫容身，小向湖边一问津。
心事说知林下郭，姓名误入府中陈。
半篙绿水三间屋，一榻清风百世人。
只有青青堤上柳，至今犹是汉时春。
陈时中法台得郡而归喜而成诗
吴芾（宋代）

去岁秋风话别离，今秋俄报有归期。
自应冠豸登三院，何遽凭归把一麾。
治行伫为千里最，才猷已是九重知。
莫辞小憩留仙隐，伴我花前倒玉卮。
偈三十五首 其八
释祖珍（宋代）

长年追逐走埃尘，嬴得闲名累此身。争似别峰峰顶上，一庵高卧与云邻。
广寒秋 九月十九过天仙庵，同福真老尼茶话
顾太清（清代）

禅房寂静，苍苔浓厚，冷淡斜阳阴里。去年曾到又重来，正幽径、黄花开矣。

冷风轻扬，旃檀香霭，悦可众心欢喜。一杯清茗话西窗，渐薄暮、钟声初起。
留题筠庵以茅盖层出如蓑衣然
杨万里（宋代）

茂林脩竹翠光中，那得披蓑一老翁。白石砌成珠子径，黄茅裹却水晶宫。

夏凉冬暖非人境，雪打霜封即钓篷。老子明朝便东去，更携瓦枕享松风。
木兰花令（仙吕调）
柳永（宋代）

有个人人真攀羡。问著洋洋回却面。你若无意向他人，为甚梦中频相见。

不如闻早还却愿。免使牵人虚魂乱。风流肠肚不坚牢，只恐被伊牵引断。
客江城归期尚阻
董嗣杲（宋代）

晴坂桑麻绿，春溪苹藻香。
家林方歉岁，身纪且殊乡。
澒洞时机密，淹留日计长。
此生归造物，不必殢行藏。
后园野池诗
仇远（元代）

欲和沧浪孺子歌，东风吹皱縠纹波。幽禽哺子樱桃少，浮草一纹蝌蚪多。

天与一官□□拙，春馀几日喜晴和。少须幸有宽闲地，□□茅亭俯芰荷。
过嘉兴道中接待寺丁丑十二月赴逮扬州遇雪留宿怆然有感
方回（元代）

畴昔留此寺，亦兹腊雪天。天寒了不异，俯仰十一年。

是时尚守郡，赴逮趋淮壖。不知坐何事，自省无尤愆。

家有屋几间，亦有数顷田。书生未甚穷，不忧无酒钱。

事白夏至秋，然后得南旋。即今身自由，幸已不属官。

客贫一物无，驾此如叶船。四仆色常饥，况望酣与膻。

家人九霄外，何由致橐饘。岂不亦念我，逢曲流馋涎。

我非不欲仕，危途畏隮颠。势虽已窘迫，心终无忧煎。

新岁六十二，白发被两肩。尚堪屈此膝，跪起贵要前。

访旧非得已，谁当佐腰缠。尅日可以归，小俟春牛鞭。
灯花
薛季宣（宋代）

自得天然艳，书窗气吐虹。有心惟烛物，无种到施工。

不管三春候，平分两曜功。报人知喜事，谁辨悉归空。
大虎头滩
严粲（宋代）

闻说前滩大虎头，行人愁绝欲回舟。世閒多有虚名误，不见钱塘海逆流。
喜真庵上人见访
顾协（明代）

几时离隐处，抛却旧烟霞。
舟卧寒江雪，村行晚径沙。
送泉来野馆，看鹤到邻家。
兴尽思归去，青山树里斜。
春居
性道人（清代）

小榻参差竹影斜，衡门芳草锁烟霞。棱铮傲骨诗为友，淡泊禅烟画作家。

暖日不须来燕子，春风争肯逐桃花。凭阑细雨潇潇夜，慷慨悲歌抚镆铘。
讽仕 其二
沈辽（宋代）

圣人不出世，斯民忧倒县。仁心欲援手，宁以身为先。

仲尼贵用我，孟子推诸天。二圣有特立，何尝持后前。

后来乃昧已，惘惘为利牵。纷挐窃古语，不顾内所愆。

信如一丘貉，孰有然不然。苟伸刀割用，于世已为贤。

鼎鼐杂锜釜，谁知重烹煎。然提地史录，不如观长川。
寄暹上人
孟贯（唐代）

闻罢城中讲，来安顶上禅。夜灯明石室，清磬出岩泉。

欲访惭多事，相思恨隔年。终期息尘虑，接话虎溪边。
五言送张吉老两浙提刑
沈遘（宋代）

秋日响船鼓，西风转樯乌。使节东南行，光华满江吴。

里门过旧游，弩矢方前驱。威严勉自励，宁顾旧酒徒。
满庭芳 其四 赏盆荷，次李蒲汀韵
夏言（明代）

宝墨楼前，赐麟堂畔，盆荷初放仙葩。翠盘擎玉，红艳夺朝霞。

的的明妆映水，迎风处、旖旎堪夸。午梦醒，湘帘半卷，清馥透窗纱。

玉堂秋梦好，谢池吟草，淹笔生花。把新词写就，柬寄东家。

我爱红衣渐褪，碧房内、玉子交加。更阶前，槐黄桂绿，次第到兰芽。
王圣涂二亭歌
黄庭坚（宋代）

营丘之下，有宅有田。
梨枣兮觞豆，耘耔兮为年。
鶪栖埘兮羊豕在牧，课儿子兮蓺松菊。
炙背兮墙东，梦覆舟兮涛且风。
洋之回兮可以驾，孙甥扶舆兮父老同社。
洋之水兮可以舟入，鸥鸟兮与之游。
一世兮蜉蚁，桑榆兮憖可收。
从此休兮，公谁黄发之休。
伟长松兮卧龙蛇，阅千岁兮不改其柯。
震雷不惊兮，谁欲休之以蜩蛭。
下有锦石兮可用杯勺，云月供帐兮万籁奏乐。
石子磊磊兮涧谷纵横，春月桃李兮士女倾城。
时雨霖兮忽若海潦收，无事兮我以观万物之情。
儿时所蓺兮桃李纤纤，随世风波兮吹而北南。
昔去兮拱把，今归兮与天参。
与古人兮合契，树如此兮我何以堪。
鸿冥冥兮或在洲渚，有心於粒兮弋者所取。
飞冥冥兮渺万里而绝，去薮泽之罗者兮官予落羽。
白头吟
张楷（明代）

君弹绿绮琴，妾赋白头吟。君意都忘弦上语，妾词空写心中素。

都日还同得水鱼，今朝忽若经霜树。妾颜比少未成衰，君心已改少年时。

弃置文鹓逐鸡鹜，旧事尽乖新事宜。妾意将君比明镜，一物何曾照双影。

风中柳絮未曾粘，浪里浮萍那得定。君岂东流去不返，缺月终期有时满。
陪胡公弈棋
韦骧（宋代）

区区席末侍枯棋，臆计苍黄胆欲飞。制胜固难施小智，冥行多欲触沈机。

狂谋殊愧千无得，锐气何劳十即围。贱子衄归深自庆，袛裯荣带老人辉。
酬寒泉牡丹
释居简（宋代）

见说姚家与魏家，紫琼黄玉剪纷葩。亭亭贵重推名辈，岁岁清明赏大花。

日褪晓晴连影好，露添夜冷并枝斜。一从娄舞霓裳遍，憔悴春风怨物华。
次韵林初心先辈
吴则礼（宋代）

太史滞周南，醇儒去广川。
功名欺白发，风雨送流年。
故国悲歌里，沧洲醉梦边。
平生心似铁，相对肯凄然。
杂感五首 其四
陆游（宋代）

自洗铜壶试玉醅，小轩风月为徘徊。此心未与年俱老，犹解逢花眼暂开。
得刘仲鸿书感赋
孙清元（清代）

烽燧淹㽛町，烟花梦浣江。雁书时得一，龙剑不成双。

世正忧多难，城如筑受降。乱离嗤邴管，轻弃旧乡邦。
临江仙 南园池亭携尊赏荷，即席分韵
曹尔堪（清代）

草满平泉莎满径，池荷竞斗新妆。一尊我辈自飞扬。

鸥乡销鬓白，蚁梦撇腰黄。

归路秋声闻络纬，城南竹树都荒。量烟审雨意茫茫。

频年呼马走，后日唤牛郎。
麻沙八景诗 其四 祇园溪声
蔡元定（宋代）

桥枕东流路透西，桥边梵刹亦幽奇。人来问道不须问，抵听溪声悟佛机。
树萱堂诗为章仲勉赋
刘崧（元代）

莫种南山葛，葛生满堂前。其蔓滋以长，愁心苦缠绵。

不如种萱草，花开自年年。朱英间绿叶，可以忘忧悁。

双飞玉蝴蝶，一往不可复。八月莎鸡鸣，露花白如玉。

白露秋复春，佳人在空谷。日暮翠襜寒，采之不盈掬。
次韵宣州西园
范成大（宋代）

苔茵无地著红尘，花草含芳一笑新。
不待东君能剪刻，相公笔力挽回春。
句
张志（宋代）

矗汉危桥吞兔魄，出林疏磬落鲸涛。
次韵昌叔怀灊楼读书之乐
王安石（宋代）

志食长年不得休，一巢无地拙於鸠。
聊为薄宦容身者，能免高人笑我不。
道德文章吾事落，尘埃波浪此生浮。
看君别後行藏意，回顾灊楼只自羞。
送浙帅张东野
李诩（明代）

依依衰柳思无穷，独抱琴书去棹东。为问江城近时事，天无日月目无瞳。
游龙山寺六祖故居也
胡寅（宋代）

范阳卢以仕南迁，卜宅空山不计年。
间气有钟超象类，美材无计制方圆。
谁能判断风旛话，等是追随粥饭缘。
携客同来又同去，浮屠依旧插苍烟。
山居杂诗九十首 其二十五
曹勋（宋代）

东冈老道友，招我阅子孙。大儿教以孝，小儿抚以温。

举觞意未畅，已复月挂昏。兴言还吾庐，更待它日论。
南溪之南竹林中新构一茅堂予以其所处最为深
苏轼（宋代）

犹恨溪堂浅，更穿修竹林。
高人不畏虎，避世已无心。
隐几颓如病，忘言兀以喑。
茅茨追上古，冠盖谢当今。
晓梦猿呼觉，秋怀鸟伴吟。
暂来聊解带，屡去欲携衾。
湖上行人绝，阶前暮雪深。
应逢绿毛叟，扣户夜抽簪。
送贺秘监归会稽诗
韩倩（唐代）

子綦南国隐，周氏北山居。羽客轻簪绶，霓裳下里闾。

仙帆归海近，云气度关虚。今日辞明主，深恩宠汉疏。
江城子
张先（宋代）

小圆珠串静慵拈。夜厌厌。下重帘。曲屏斜烛，心事入眉尖。金字半开香穗小，愁不寐，恨西蟾。
都门秋思示俞少轩解元兼寄戴鳌峰严缁生两同年
陆秉枢（清代）

麝煤烧尽雁旧沈，回首邻园思不禁。云里关山孤客梦，月中砧杵万家心。

生偏耐冷怜秋菊，倦即知还愧暮禽。检点寒衣更惆怅，缁尘痕比去年深。
道出南浦见萧子庄十首 其十
陈渊（宋代）

我在龙潭直下居，西来应不少双鱼。故人南浦如相忆，为寄平安尺素书。
韩德全以小舟相迓于落星寺下
李纲（宋代）

故人一别两寒暑，雁断鱼沉杳何所。那知迎我落星傍，一叶凌何听掀舞。

胸中耿耿初自若，身世悠悠乃如许。且须酌酒浇肺肝，慎勿开口论今古。
送吴定夫西归 其四
真德秀（宋代）

麻源在何许，茫茫白云端。悽其一布裘，何以禦风寒。

归来有馀师，兴尽当知还。便好斸空谷，剩种青琅玕。
雪中雪坡十忆
姚勉（宋代）

倚空银管立嵯峨，看雪须登窣堵波。
一览琼田三万顷，分明掌上见山河。
南堂八绝句 其一
邹浩（宋代）

圣贤祠毕诸生散，曳履斜阳哦杜诗。幽鸟飞来似相好，竹枝深处语多时。
岁晏旅中寄故园诸子十二首 其五 梁公瑞
欧大任（明代）

论交兄弟少，每忆长公诗。书札能相慰，干戈未可期。

铜鞮君隐早，玉笈我归迟。知有青箱在，行藏任鬓丝。
挽毅斋郑观文二首
刘克庄（宋代）

嘉定名尤重，端平眷最浓。
子虽曾摄相，公自要明农。
尚意宣麻拜，俄惊斩板封。
白头西府掾，无复奉从容。
再拜阆风帅干宝谟郎中
朱继芳（宋代）

家世蜀青城，抟扶几万程。
神游应八表，骨炼已三生。
举酒呼麟脯，吹笙答凤鸣。
欲将余马紲，蜷局不堪行。
送蒲中舍至政归蜀
司马光（宋代）

念昔两髦日，乌奴同燕游。
随时自有乐，何物可为愁。
岂意今头白，相逢欲涕流。
凭君访题壁，好在水西楼。
送永阳崔明府
卢纶（唐代）

鹤唳蒹葭晓，中流见楚城。浪清风乍息，山白月犹明。

废路开荒木，归人种古营。悬闻正讹俗，邴曼更知名。
颂古四十五首
释慧远（宋代）

无位真人赤肉团，电机旋掣走珠盘。
金刚正眼泥弹子，烈焰光中侧足看。
送史制机之鄂州
董嗣杲（宋代）

宿戍供王事，膏车趱客程。折荣湓浦柳，行色武昌城。

借印科边饷，巡江点骑兵。忧时心更切，满望邑尘清。
和子中修撰石盆题壁二首 其二
郭祥正（宋代）

青山重复路逶迤，虽近州城俗客稀。只有史君频得句，时时吟袖带云归。
昨日纳还公择诗卷相次复示三篇不独说茶曲尽
苏颂（宋代）

近闻朝客建溪回，说得茶园次第来。
何事社前先厥篚，只缘春晚向无雷。
老人峰
陈岩（宋代）

佝偻形容古貌浑，旁连众岭似儿孙。
荒山太古万万古，眼见游人来几番。
送刘道士之山阴阅藏书四首
章甫（宋代）

世事云烟变灭，人生鱼鸟飞沈。
古锦空多妙句，朱弦谁是知音。
湖州歌九十八首 其五十八
汪元量（宋代）

一更船泊郓州城，城外巡军夜柝鸣。
如此月圆如此客，犹能把酒到天明。
宗庵主赞
释智遇（宋代）

袈裟裹草鞋，赤脚桐城走。
只者破生涯，抵死扬家丑。
立春小酌呈诸兄
王之道（宋代）

共喜春随晓色来，东郊欢踊赛牛回。
破寒青转芜菁叶，抵日红抽芍药荄。
岁换未劳惊我壮，酒封聊复为君开。
上林不负迁乔约，百蛰同惊此夜雷。
伊江杂咏
陈寅（清代）

高山红灿烂，晓色映朝阳。赤土层层玉，丹枫叶叶霜。

恩波消劫火，战骨醉沙场。安得云霞侣，相驱白石羊。
伏虎寺
冯时行（宋代）

良友百年新，芳游十日共。
苍壁联跻攀，清湍况挥弄。
云过千山动。奇处合中分，
归作平生梦。
春贴子·东宫五首
真德秀（宋代）

堂金榜揭居里仁，万物知关念虑深。
一点阳和从震出，助成天地发生心。
有怀新筠州扬秘监寄赠八绝兼桂隐茶
张镃（宋代）

初时华节漕江东，台阁争留省阁中。
换得一州如斗大，便无人挽信诗穷。
送钱清远
韩淲（宋代）

出宰清远县，且烧清远香。敛收平生心，岂谓蛮瘴妨。

拖舟过高溪，话旧持酒觞。雁翔白云飞，秋思不可忘。
南浦渡口
李嘉祐（唐代）

寂寞横塘路，新篁覆水低。东风潮信满，时雨稻粳齐。

寡妇共租税，渔人逐鼓鼙。惭无卓鲁术，解印谢黔黎。
郊庙歌辞。汉宗庙乐舞辞。积善舞
佚名（唐代）

黍稷斯馨，祖德惟明。蛇告赤帝，龟谋大横。

云行雨施，天成地平。造我家邦，斡我璿衡。

陶匏在御，醍盎惟精。或戛或击，载炮载烹。

饮福受胙，舞降歌迎。滔滔不竭，洪惟水行。